**Obrazloženje**

Nacrta prijedloga Pravilnika o izmjenama Pravilnika o korištenju sredstava spomeničke rente za provođenje Programa sanacije i obnove grobnih mjesta na grobljima Kozala i Trsat

Zakonom o zaštiti i očuvanju kulturnih dobara ("Narodne novine" broj 69/99, 151/03, 157/03,100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20, 62/20, 117/21 i 114/22), člancima 114., 114a. i 114b., regulirana su pitanja vezana za spomeničku rentu, propisivanjem sustava određivanja i ubiranja iste. Prihod od spomeničke rente može se koristiti isključivo za zaštitu i očuvanje kulturnih dobara, a 60% istog uplaćuje se u korist grada na području koje je renta ubrana.

Radi korištenja gore navedenih sredstava, Gradsko vijeće Grada Rijeke donijelo je Pravilnik o korištenju sredstava spomeničke rente za provođenje Programa sanacije i obnove grobnih mjesta na grobljima Kozala i Trsat („Službene novine Grada Rijeke“ broj 8/16) - u daljnjem tekstu: Pravilnik.

Pravilnikom se utvrđuju uvjeti i mjerila za sufinanciranje Programa sanacije i obnove grobnih mjesta na grobljima Kozala i Trsat - u daljnjem tekstu: Program, postupak i tijela za donošenje Liste prioriteta te način praćenja izvršenja Programa.

Provedbom Programa iz Plana raspodjele sredstava spomeničke rente, Grad Rijeka pruža financijsku potporu korisnicima za sanaciju i obnovu grobnih mjesta koja se nalaze na Groblju Kozala i Groblju Trsat te su zaštićene kulturno-povijesne cjeline od strane Ministarstva kulture, Konzervatorskog odjela u Rijeci i to Rješenjima KLASA: UP-I-612-08/06-06/0173, URBROJ: 532-04-01-1/4-06-2 za Groblje Kozala i KLASA: UP-I-612-08/06-06/0181, URBROJ: 532-04-01-1/4-06-2 za Groblje Trsat. Navedena groblja upisana su i u Registar kulturnih dobara Republike Hrvatske na Listu zaštićenih kulturnih dobara, radi velikog broja kvalitetnih arhitektonskih i skulptorskih ostvarenja u grobnicama i grobovima eminentnih riječkih arhitekata i kipara, kao i velikog broja grobova osoba značajnih za hrvatsku povijest.

Sukladno odredbi članka 8. Pravilnika, troškovi sufinanciranja sanacije i obnove grobnih mjesta utvrđuju se ovisno o izvršenom bodovanju kako slijedi:

* u 40% iznosu ili najviše do iznosa od 6.636,14 eura za grobno mjesto koje je ostvarilo između 10 - 27 bodova,
* u 50% iznosu ili najviše do iznosa od 19.908,42 eura za grobno mjesto koje je ostvarilo između 28 - 52 boda.

Provedbom Programa sanacije i obnove grobnih mjesta na grobljima Kozala i Trsat, povećava se spomenička vrijednost, ne samo pojedinačnih grobnih mjesta, već i groblja kao cjeline te se ujedno podiže svijest građana o važnosti groblja kao bitnog dijela hrvatskog i europskoga kulturnog naslijeđa i njegove integracije u uobičajene kulturne aktivnosti, a posebice u turističke itinerare.

Od 2016. godine, kada je objavljen prvi javni poziv za dostavu prijava za sufinanciranje programa sanacije i obnove grobnih mjesta na grobljima Kozala i Trsat, obnovljeno je sveukupno 35 grobnih mjesta iznosom od 61.623,83 eura.

Na Listi prioriteta za sufinanciranje obnove grobnih mjesta u 2024. godini, koju je donio Gradonačelnik Grada Rijeke zaključkom od 30. listopada 2023. godine, KLASA: 024-02/23-01/107-48, URBROJ: 2170-1-02-00-23-15, uvršteno je 9 programa, sufinanciranih sa sredstvima u iznosu od 18.250,00 eura.

Kako bi se Program nastavio realizirati te s obzirom na potrebu pojednostavljenja i digitalizacije postupka prijave, predlažu se izmjene Pravilnika, kako se nastavno navodi.

**Obrazloženje odredbi predloženih izmjena Pravilnika**

**Uz članak 1.**

Ovim se člankom u tekst implementira naziv novog Upravnog odjela Grada Rijeke, u skladu s Odlukom o ustrojstvu upravnih tijela Grada Rijeke („Službene novine Grada Rijeke” broj 12/22).

**Uz članak 2.**

Odredbom se predlaže brisati iz članka 5. stavka 1. mjerilo sufinanciranja pod točkom 2. - Konzervatorska valorizacija grobnog mjesta, podtočka d) bez konzervatorskog interesa – 4 boda, budući da je cilj Programa zadržati i povećati spomeničku vrijednost zaštićenih kulturno-povijesnih cjelina.

Predloženom izmjenom omogućila bi se zaštita i očuvanje kulturnih dobara u izvornom i neokrnjenom stanju te spriječile radnje kojima bi se mogla promijeniti svojstva, oblik i izgled kulturnog dobra i time ugroziti njegova vrijednost.

**Uz članak 3.**

Odredba iz članka 7. sadrži iznos u kunama, a s obzirom na stupanje na snagu Zakona o uvođenju eura kao službene valute u Republici Hrvatskoj, predlaže se izmjena valute iz kuna u eure te zaokruživanje iznosa na 3.000,00 eura, radi lakšeg obračuna.

**Uz članak 4.**

Odredba iz članka 8. sadrži iznos u kunama, a s obzirom na stupanje na snagu Zakona o uvođenju eura kao službene valute u Republici Hrvatskoj, predlaže se izmjena valute iz kuna u eure te zaokruživanje iznosa na 7.000,00 eura za sufinanciranje programa u 40% iznosu, odnosno 20.000,00 eura za sufinanciranje programa u 50% iznosu, radi lakšeg obračuna.

Također, s obzirom na predloženu izmjenu članka 5. Pravilnika, izmijenio bi se i najmanji zbroj bodova kojeg Podnositelj prijave može ostvariti po mjerilima za sufinanciranje Programa te se, stoga, treba prilagoditi bodovna skala iz članka 8. stavka 1. točke a).

Bodovna skala iz članka 8. stavka 1. točke b) mijenja se na način da iznosi od 28-54 boda, s obzirom da je to minimalni i maksimalni zbroj bodova za grobna mjesta koja se sufinanciraju u 50% iznosu.

**Uz članak 5.**

Sukladno važećem Pravilniku, prijave na Javni poziv podnosile su se u digitalnom i papirnatom obliku, no s obzirom na značajni stupanj digitalizacije društva te kako bi se građanima pojednostavio postupak prijave, predlaže se brisanje članka 10. stavka 4.

**Uz članak 6.**

Ovim je člankom u cijelom tekstu Pravilnika riječ „Odjel“ u određenom padežu zamijenjena riječima: „Upravni odjel“ u odgovarajućem padežu, a sve u skladu s Odlukom o ustrojstvu upravnih tijela Grada Rijeke („Službene novine Grada Rijeke” broj 12/22).

**Uz članak 7.**

Odredbom se propisuje da će se postupci započeti po odredbama Pravilnika o korištenju sredstava spomeničke rente za provođenje Programa sanacije i obnove grobnih mjesta na grobljima Kozala i Trsat („Službene novine Grada Rijeke“ broj 8/16) dovršiti prema odredbama tog Pravilnika.

**Uz članak 8.**

Ovom odredbom utvrđuje se stupanje na snagu i obveza objave predloženog Pravilnika u „Službenim novinama Grada Rijeke“.